钦定古今图书集成/历象汇编/岁功典/第080卷 > 《广东志书》 > 冬日伤志篇 北齐邢卲
## 钦定古今图书集成/历象汇编/岁功典/第080卷 > 《广东志书》 > 冬日伤志篇 北齐邢卲

昔时惰游士，任性少矜裁。朝驱玛瑙勒，夕衔熊耳杯。
折花步淇水，抚瑟望丛台。繁华夙昔改，衰病一时来。
重以三冬月，愁云聚复开。天高日色浅，林劲鸟声哀。
终风激檐宇，馀雪满条枚。遨游昔宛洛，踟蹰今草莱。
时事方去矣，抚己独伤怀。